Twee sterf, vier beseer in botsingDie motor se wrak. Foto: ER24 Twee mans is dood en vier is ernstig beseer in ŉ botsing tussen ŉ bakkie en ŉ motor Donderdagmiddag in KwaZulu-Natal. Volgens Chitra Bodasing Harduth, woordvoerder van ER2, het die botsing op die R33 naby Albert Falls, noord van Pietermaritzburg, plaasgevind. Dit wil voorkom of die botsing reg van voor plaasgevind het. “Met paramedici se aankoms op die toneel is albei voertuie se bestuurder vasgepen in die voertuie se wrakke aangetref. Ongelukkig kon daar niks vir hulle gedoen word nie en hulle is op die toneel dood verklaar,” het Bodasing Harduth gesê. Die vier ander mans is ondersoek en vir ernstige beserings behandel voordat hulle met ambulanse na ŉ nabygeleë hospitaal geneem is vir verdere behandeling. Owerhede ondersoek die voorval en die oorsaak van die ongeluk.